Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 115/10)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates dokumendi avaldamise kuupäevast.

KOONDDOKUMENT

„Derecske alma“

ELi nr: PGI-HU-02586 – 4. september 2019

KPN ( ) KGT (X)

1. KGT nimetus(ed)

„Derecske alma“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6: puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilist tähist „Derecske alma“ võib kasutada liikidesse Malus domestica kuuluvate sortide „Braeburn“, „Gala“, „Golden Delicious Reinders“, „Granny Smith“, „Jonagold“, „Idared“, „Pinova“ ja „Topaz“ värskeks tarbimiseks ettenähtud õunte ning kõigi muude geograafilises piirkonnas kasvatatud õunasortide puhul, mis vastavad järgmistele kvaliteediomadustele.

— Kaltsiumisisaldus: vähemalt 75 mg/kg

— Magneesiumisisaldus: vähemalt 75 mg/kg

— Viljaliha tihedus: 6,5–7,5 kg/cm2

— Happelisus (väljendatud õunhappena): 2–4,1 g/kg

— Suhkrusisaldus: vähemalt 10 Brixi kraadi („Gala“, „Golden Delicious Reinders“, „Jonagold“, „Pinova“, „Granny Smith“, „Braeburn“); vähemalt 8° Brixi kraadi („Idared“, „Topaz“);

— Suhkru/happe suhtarv: vähemalt 28 („Gala“, „Golden Delicious Reinders“, „Jonagold“, „Pinova“); kuni 24 („Braeburn“, „Granny Smith“, „Idared“, „Topaz“).

— Suurus: läbimõõt 65–85 mm (sõltuvalt sordist)

— Toote „Derecske alma“ viljaliha on suure kaltsiumisisaldusega ja on seetõttu väga tihke. See tähendab, et õunad on krõmpsuvad ja neid saab säilitada pikema aja jooksul.

— Tänu suurele suhkrusisaldusele ja vähesele happesusele on tootel „Derecske alma“ kergelt magus maitse.

Sõltuvalt konkreetsest sordist on toote „Derecske alma“ kest intensiivne kollane („Golden Delicious Reinders“, „Gala“, „Pinova“, „Topaz“), intensiivne punane („Braeburn“, „Idared“, „Jonagold“) või intensiivne roheline („Granny Smith“).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Täpsustage tootmise erietapid, mis peavad toimuma määratletud geograafilises piirkonnas

Toodet „Derecske alma“ kasvatatakse ja koristatakse üksnes punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Toodet „Derecske alma“ kasvatatakse Derecske linna halduspiirides ning Hajdú-Bihari maakonna külades Sáránd, Hajdúbagos, Konyár ja Tépe.

5. Seos geograafilise piirkonnaga

Toote „Derecske alma“ seos geograafilise piirkonnaga põhineb toote kvaliteedil.

Derecske piirkonna mulla- ja kliimatingimused ning inimeste oskusteave tagavad toote „Derecske alma“ kõrge kvaliteedi.

Tootes „Derecske alma“ on rohkelt kaltsiumi (vähemalt 75 mg/kg) ja magneesiumi (vähemalt 75 mg/kg), viljaliha on tihke (6,5–7,5 kg/cm2) ning vähese happesuse (väljendatuna õunhappena (2–4,1 g/kg)) ja suure suhkrusisaldusega (sõltuvalt sordist vähemalt 8 või 10 Brixi kraadi) ning sellel kergelt magus maitse. Toote kest on erksa värvusega, mis sõltub sordist. Need omadused tulenevad geograafilise piirkonna konkreetsetest looduslikest teguritest ja inimeste oskustest.

Toote „Derecske alma“ tootmispiirkond on Alföldi tasandiku idaosas asuv lammitasandik, mis on kaetud lössimudaga. Mullatüübi poolest on tegemist lössi mustmullaga. Kuna karbonaadirikkad kihid asuvad sügavamal, on muld kergelt leeliseline. Karbonaadirikka kihi tõttu sisaldab muld palju kaltsiumi, magneesiumi ja fosforit. Viljapuude juured arenevad mõõdukalt huumuserikkas, mitte liiga tihkes ja kergelt liivases lössis, mis soojeneb kiiresti, on hea niiskusrežiimiga ja mida katab mureda tekstuuriga pealismulla tüse kiht. Mulla hapnikuvarud on õunapuude jaoks ideaalsed.

Kogu geograafilises piirkonnas on kuiv kontinentaalne kliima, temperatuur on mõõdukalt soe. Päikesepaisteliste tundide arv aastas on suur: 1 960–2 000 tundi.

Aasta keskmine temperatuur on 10–11 °C ja keskmine temperatuur õunte valmimise ajal on 17 °C. Puuviljade tootmispiirkonnale on iseloomulik temperatuuri suur kõikumine ööpäeva jooksul, eriti suveperioodil. Viimastel aastatel on ööpäevane temperatuur kõikunud suvekuudel vahemikus 7–17 °C.

Toote „Derecske alma“ kvaliteeti mõjutavad oluliselt inimeste õunakasvatusega seotud oskused. Korrapärasele okste esmakärpimisele järgneb märtsis/aprillis juurte kärpimine. Kaks nädalat enne saagikoristust kärbitakse oksi veel kord.

Tilkkastmissüsteemi kaudu antakse puujuurtele regulaarselt väikeses koguses kergelt leeliselist vett, mille lahustunud soolade sisaldus on väike. Kuna vesi on ainult osaliselt küllastunud, lahustuvad mulla magneesiumi- ja kaltsiumivarud lihtsamini ning õunapuud saavad neid toitaineid kergemini omastada ja kasutada. Selle tulemusena on toode „Derecske alma“ rikas magneesiumi ja kaltsiumi poolest.

Tänu suurele kaltsiumisisaldusele on tootel „Derecske alma“ tihke ja krõmpsuv viljaliha ning toode säilib pikema aja jooksul, ilma et tema looduslikud omadused muutuksid.

Mulla suur magneesiumisisaldus aitab kaasa ka fosfori omastamisele, mis tagab puule piisava energiavarustuse.

Tänu suurele magneesiumi- ja fosforivarule on puudel hästi arenenud juurestik, mis aitab tagada õunte suure kaltsiumisisalduse. Tänu arenenud juurestikule, mullastruktuurile ja juurte lõikamisele on puude kasv oluliselt ühtlasem. Kärpimisega optimeeritakse lehestiku ja viljade suhet, mis aitab toodangut tasakaalustada. Kõik need tegurid aitavad kasvatada puuvilju, mille omadused on keskmisest paremad.

Magneesiumirikas muld annab puule suure magneesiumivaru ning kuna päikesepaisteliste tundide arv on suur, toimub aktiivne fotosüntees. Need omakorda soodustavad suhkrute moodustumist, suurendades õunte suhkrusisaldust.

Õunte valmimise ajal on öine temperatuur päevasest temperatuurist märkimisväärselt madalam, mis aitab kaasa toote „Derecske alma“ kergelt magusa maitse ja suurema suhkrusisalduse tekkele. Õunte valmimise ajal (tavaliselt 1.–20. augustini) on päevase ja öise temperatuuri erinevus tavaliselt 12–16 °C. Öise jaheduse tõttu ei kuluta puu päeval omastatud aineid ära ning see soodustab viljade arengut. Öine jahedus pidurdab mulla soojenemist ja selle tulemusena toimib juurestik stabiilselt. See tagab parema toitainetega varustatuse ja seega toote suurema toiteväärtuse.

Lisaks eeltoodule tagatakse koristuseelse lehestiku kärpimisega tootele „Derecske alma“ iseloomuliku kergelt magusa maitse ja kesta väga intensiivse värvuse kujunemine. Lehestiku kärpimise eesmärk on anda õuntele rohkem valgust, misläbi tekib vilja intensiivne värvus ja suurem suhkrusisaldus. Mõne sordi puhul soodustab intensiivse värvuse teket viljeluse käigus ka katteloori kasutamine, mis tekitab soodsa ja suletud mikrokliima ning mõjutab otseselt viljade värvuse kujunemist.

Tootele „Derecske alma“ on antud mainekaid auhindu selle viljelustavade eest (Hortico Debrecen Product Grand Prix 2006. aastal ja Greennovation Grand Prix 2014. aastal) ja toote erilise kvaliteedi (Kitüntetett Minőségi Termék (kvaliteediauhind) eest 2011. aastal ja „Kiváló Magyar Élemiszer“ (Ungari kvaliteettoit) 2011. aastal).

Viide tootespetsifikaadi avaldamisele

https://gi.kormany.hu/foldrajzi-arujelzok

(1) ELT L 343, 14.12.2012, lk 1.